กรณีศึกษา Fiverr แพลตฟอร์มฟรีแลนซ์ ที่เติบโตเร็วสุดในโลก
เราคุ้นเคยกับธุรกิจแพลตฟอร์ม อย่าง Shopee ไว้ซื้อสินค้า หรือ Airbnb ไว้จองห้องพัก แต่น้อยคนที่จะเคยได้ยินชื่อของ Fiverr บริษัทที่มีเป้าหมายคือ ต้องการให้การซื้อ และขายงานฟรีแลนซ์ เป็นเรื่องง่ายเหมือนกับการค้าขายของบน Shopee
3 มี.ค. 2564

กรณีศึกษา Fiverr แพลตฟอร์มฟรีแลนซ์ ที่เติบโตเร็วสุดในโลก /โดย ลงทุนแมน
เราคุ้นเคยกับธุรกิจแพลตฟอร์ม อย่าง Shopee ไว้ซื้อสินค้า หรือ Airbnb ไว้จองห้องพัก
แต่น้อยคนที่จะเคยได้ยินชื่อของ Fiverr บริษัทที่มีเป้าหมายคือ ต้องการให้การซื้อ และขายงานฟรีแลนซ์ เป็นเรื่องง่ายเหมือนกับการค้าขายของบน Shopee
ก่อนที่จะไปเล่าว่าบริษัทนี้ทำธุรกิจอย่างไร
ลงทุนแมนอยากเล่าให้ฟังว่าธุรกิจแพลตฟอร์ม คืออะไร
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ธุรกิจแพลตฟอร์ม คือธุรกิจที่ยิ่งมีผู้ใช้ และผู้ขายมาก บริษัทยิ่งแข็งแกร่ง
จะเกิดอะไรขึ้นถ้าเราเข้าแอปที่คล้าย Shopee แล้วพบว่ามีสินค้าให้เลือกแค่ 10 รายการ?
หรือเข้าแอปที่คล้าย Airbnb แล้วพบว่ามีห้องพักให้เลือกแค่ 10 ห้อง?
เราก็คงไม่อยากเข้าแอปนี้อีก
ผู้ซื้ออยากใช้แอปที่มีผู้ขายสินค้าอยู่มาก และผู้ขายก็อยากจะขายสินค้าในแอปที่มีลูกค้าอยู่มาก เราเรียกธุรกิจลักษณะนี้ว่าธุรกิจแพลตฟอร์ม
นี่เป็นปัญหาไก่กับไข่ของบริษัทที่อยากเริ่มต้นธุรกิจ แต่สำหรับแพลตฟอร์มที่ติดตลาดแล้วอย่าง Airbnb หรือ Shopee นี่คือข้อได้เปรียบสำคัญ
ในปัจจุบัน Airbnb มีจำนวนห้องพักให้บริการมากกว่า 6 ล้านห้อง ในขณะที่ Shopee มีสินค้าเป็นล้านรายการ จึงเป็นเรื่องยากที่คู่แข่งจะเริ่มต้นเข้ามาทำธุรกิจแบบเดียวกันในวันนี้
นอกจากซื้อของ และจองห้องพักแล้ว ยังมีแพลตฟอร์มอีกมากที่เราใช้ในชีวิตประจำวัน
แพลตฟอร์มสำหรับเรื่องโซเชียลคือ Facebook
แพลตฟอร์มดูวิดีโอคือ YouTube
แพลตฟอร์มเรียกรถโดยสารคือ Grab
แพลตฟอร์มสั่งอาหารคือ Lineman, Grab, Foodpanda
แต่นอกจากนั้น ยังมีอีกแพลตฟอร์มหนึ่งที่เราอาจไม่คุ้นเคย นั่นคือแพลตฟอร์มสำหรับงานฟรีแลนซ์ซึ่งมีคู่แข่งขันอยู่หลายราย ทั้งในระดับประเทศ และในระดับโลก
หนึ่งในแพลตฟอร์มที่น่าสนใจ เนื่องจากมีอัตราการเติบโตสูงที่สุดในโลก แพลตฟอร์มนั้นมีชื่อว่า Fiverr
Fiverr เป็นบริษัทอิสราเอล ก่อตั้งขึ้นในปี 2010 โดยคุณ Micha Kaufman และ Shai Wininger
ในตอนนั้นคุณ Shai กำลังอยู่ในช่วงถังแตก เขาเป็นวิศวกรคอมพิวเตอร์ที่มีความสามารถ แต่ไม่ประสบความสำเร็จกับการก่อตั้งบริษัท 2 แห่งแรก และกำลังมองหาไอเดียสำหรับธุรกิจใหม่
ในช่วงนั้น เขาเห็นว่าธุรกิจขายสินค้าออนไลน์ของ Amazon กำลังได้รับความนิยมอย่างสูง หลายบริษัทเริ่มพัฒนาช่องทางการขายสินค้าจากหน้าร้านไปเป็นบนเว็บไซต์ แต่เขาสังเกตเห็นว่ามีธุรกิจหนึ่งที่ถูกมองข้ามไป นั่นคือธุรกิจจ้างงานแบบฟรีแลนซ์
อิสราเอลเป็นประเทศที่คล้ายสิงคโปร์ คือเป็นประเทศเล็ก มีทรัพยากรน้อยมาก ผู้นำจึงให้ความสำคัญกับเรื่องการพัฒนาบุคลากร นั่นทำให้คนอิสราเอลมีความสามารถสูง แต่เข้าไม่ถึงโอกาสที่จะได้ทำงานกับบริษัทขนาดใหญ่ซึ่งมักอยู่ในประเทศตะวันตก
คุณ Shai และคุณ Micha สองผู้ก่อตั้งของ Fiverr เป็นชาวอิสราเอล เขาจึงเข้าใจปัญหาของคนตัวเล็กที่ขาดโอกาสแสดงความสามารถ นี่เป็นจุดเริ่มต้นที่ทำให้ Fiverr แตกต่างจากแพลตฟอร์มคู่แข่งรายอื่นในประเทศสหรัฐอเมริกา ที่เริ่มต้นจากความต้องการของลูกค้า
คุณ Shai ยังเห็นอีกว่าปัญหาส่วนใหญ่ของการซื้อขายงานฟรีแลนซ์เกิดจาก 2 เรื่องหลักนั่นคือ
1. ผู้จ้าง และผู้รับจ้างไม่รู้จักกัน และไม่ไว้วางใจกัน ขาดแพลตฟอร์มตัวกลางที่ช่วยประสานสองฝ่าย
2. มีขั้นตอนเจรจาต่อรอง ทั้งเรื่องค่าแรง และระยะเวลาในการส่งมอบงาน ซึ่งขั้นตอนตรงนี้ใช้เวลานานมาก
งานฟรีแลนซ์มักเป็นงานที่ผู้รับจ้างคิดราคาสูง เพราะนอกจากต้องเสียเวลาในการทำงานตามสั่งแล้ว ยังต้องเสียเวลาในการหาลูกค้า และต่อรองราคาอีกด้วย
คุณ Shai คิดต่อไปว่า แล้วจะเกิดอะไรขึ้นถ้าการซื้อขายงานฟรีแลนซ์ใช้เงินเพียงแค่ 5 ดอลลาร์สหรัฐ โดยการคลิกแค่ 3 ครั้ง และไม่ต้องมีขั้นตอนการต่อรองใดๆ เลย
คุณ Shai นำไอเดียนี้ไปปรึกษาเพื่อนของเขาคือคุณ Micha
ต่อมาทั้ง 2 จึงร่วมกันก่อตั้งบริษัท Fiverr โดยเป็นการเล่นคำจากราคาขายงานฟรีแลนซ์ที่เริ่มต้น 5 ดอลลาร์สหรัฐ
ปัจจุบันคุณ Micha เป็น CEO ของบริษัท Fiverr ส่วนคุณ Shai ออกไปก่อตั้งบริษัท Lemonade ทำธุรกิจประกันออนไลน์
คอนเซปต์เริ่มต้นของ Fiverr คือแพลตฟอร์มที่ฟรีแลนซ์อยากจะขายงานบริการอะไรก็ได้ โดยมีราคาเริ่มต้นเพียง 5 ดอลลาร์สหรัฐ หรือประมาณ 150 บาท ซึ่งเท่ากับราคากาแฟสตาร์บัคส์เพียง 1 แก้ว
ไม่ใช่เพียงแค่ราคาเริ่มต้นที่ถูกมาก แต่ Fiverr ยังทำให้การจ้างงานฟรีแลนซ์ ง่ายเหมือนการซื้อของบน Amazon หรือ Shopee โดยรูปแบบในการขายงานฟรีแลนซ์บน Fiverr คือ ผู้รับจ้างจะเข้ามาโพสต์บริการเป็นแพ็กเกจให้ลูกค้าเลือกซื้อ
ในปัจจุบัน Fiverr มีฟรีแลนซ์รับจ้างงานในรูปแบบที่หลากหลาย เช่น ออกแบบโลโก ตัดแต่งภาพ ตัดต่อวิดีโอ แปลภาษา ทำเพาเวอร์พอยต์ วาดการ์ตูน เขียนเรซูเม เขียนแอปมือถือ ฯลฯ
เมื่อโลกธุรกิจถูกบีบให้ต้องเปลี่ยนตัวเองจากการขายของผ่านหน้าร้าน ไปสู่การเป็นร้านค้าออนไลน์ แพลตฟอร์มฟรีแลนซ์จึงได้รับความนิยมมากขึ้น และมีแพลตฟอร์มคู่แข่งเกิดขึ้นตามมา ซึ่งในประเทศไทยมีแพลตฟอร์มคล้ายกันที่ชื่อ Fastwork ก่อตั้งในปี 2016 หลัง Fiverr 6 ปี
เรื่องนี้น่าสนใจตรงที่ว่า งานส่วนใหญ่ของ Fiverr มีบริการเริ่มต้นเพียง 5 ดอลลาร์สหรัฐ หรือประมาณ 150 บาท ในขณะที่บริการส่วนใหญ่ของ Fastwork เริ่มต้นที่ประมาณ 300 บาท
ทำไม Fiverr ซึ่งเป็นแพลตฟอร์มระดับโลกจึงสามารถตั้งราคาได้ถูกกว่าแพลตฟอร์มในประเทศไทย?
สาเหตุของเรื่องนี้คือ ผู้จ้างส่วนใหญ่ของ Fiverr เป็นบริษัทยุโรป หรือสหรัฐอเมริกา แต่ผู้รับจ้างส่วนใหญ่เป็นประเทศที่รายได้น้อย เช่น อินเดีย ฟิลิปปินส์ หรือ บังกลาเทศ จุดนี้ทำให้ผู้รับจ้างคาดหวังค่าแรงที่น้อยกว่านั่นเอง
เรามาลองดูรายได้ 3 ปีย้อนหลังของ Fiverr
ปี 2017 รายได้ 1,590 ล้านบาท
ปี 2018 รายได้ 2,300 ล้านบาท เติบโต 45%
ปี 2019 รายได้ 3,260 ล้านบาท เติบโต 42%
ปี 2020 รายได้ 5,760 ล้านบาท เติบโต 77%
COVID-19 อาจทำให้บางธุรกิจมียอดขายลดลง แต่กลับเป็นโอกาสที่ทำให้ธุรกิจฟรีแลนซ์เติบโตขึ้น โดยในปัจจุบัน Fiverr มีมูลค่าบริษัทอยู่ที่เกือบ 3 แสนล้านบาท เติบโตขึ้นประมาณ 10 เท่า ภายในระยะเพียง 1 ปี เท่านั้น..
คุณ Micha ซีอีโอของ Fiverr ให้สัมภาษณ์ว่า เขาอยากเห็น Fiverr กลายเป็นชื่อสามัญประจำบ้าน (Household name) เหมือน Airbnb หรือ Uber
ปัจจุบัน Fiverr ให้บริการใน 160 ประเทศทั่วโลก และได้ช่วยคนนับแสนคนที่ขาดโอกาสในการเข้าถึงอาชีพที่ดี สามารถหางาน หาเงินเลี้ยงตัวเองได้ผ่านงานที่พวกเขารัก
และจะเกิดอะไรขึ้นต่อไป ถ้า Fiverr สามารถเติบโตจนเป็นชื่อสามัญประจำบ้านได้เหมือน Airbnb หรือ Uber
เราอาจได้เห็นคนหลายล้านคนในประเทศด้อยพัฒนาได้เข้าถึงอาชีพที่ดี และบางคนในนั้นอาจได้ทำงานให้กับบริษัทขนาดใหญ่อย่าง Microsoft หรือ Google ก็เป็นได้
โลกเราทุกวันนี้มีอยู่หลายเทรนด์
แต่เทรนด์หนึ่งที่น่าจะเกิดขึ้นก็คือ
โลกของเราจะเล็กลงเรื่อยๆ คนสามารถทำงานร่วมกันได้แม้อยู่คนละซีกโลก
และคนเก่งที่อยู่ในประเทศไม่เก่ง เมื่อก่อนเขาอาจขาดโอกาสแสดงฝีมือ
แต่ในตอนนี้
เขาจะสามารถแสดงพลังให้โลกเห็นได้มากขึ้น เหมือนเรื่องราวที่เกิดขึ้นกับ Fiverr..
----------------------
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-